Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση της απόφασης 1998/161/ΕΚ του Συμβουλίου με την οποία εξουσιοδοτείται το Βασίλειο των Κάτω Χωρών να εφαρμόσει μέτρα παρέκκλισης από τα άρθρα 2 και 28α παράγραφος (1) της έκτης οδηγίας του Συμβουλίου (77/388/ΕΟΚ), της 17ης Μαΐου 1977, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Σύμφωνα με το άρθρο 27 της έκτης οδηγίας του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση [1] - το Συμβούλιο δύναται, προτάσει της Επιτροπής, να επιτρέπει, ομοφώνως, σε κάθε κράτος μέλος τη λήψη ειδικών μέτρων, κατά παρέκκλιση από την εν λόγω οδηγία, με σκοπό την απλοποίηση της εισπράξεως του φόρου ή την αποτροπή ορισμένων περιπτώσεων φοροδιαφυγής ή φοροαποφυγής.

[1] ΕΕ L 145 της 13.6.1977, σ. 1. Οδηγία που τροποποιήθηκε τελευταία από την οδηγία 2004/7/EΚ (ΕΕ L 27 της 30.1.2004, σ. 44).

2. Κατ' αρχήν, τέτοιες άδειες παρέχονται σε προσωρινή βάση, ώστε να είναι δυνατό να εξεταστεί μετά από λίγα έτη εάν τα ειδικά μέτρα είναι κατάλληλα και αποτελεσματικά.

3. Οι αρχές των Κάτω Χωρών υπέβαλαν στην Επιτροπή το αίτημα να εφαρμοστεί ένα μέτρο παρέκκλισης για τις παραδόσεις εμπορευμάτων στον τομέα των ανακυκλώσιμων απορριμμάτων. Το μέτρο για την εφαρμογή παρέκκλισης απαιτείτο λόγω της δυσκολίας να αντιμετωπιστεί η απάτη στον τομέα αυτό, όπου ορισμένοι φορείς, κυρίως μικροί μεταπωλητές, δεν συμμορφώνονται με τις υποχρεώσεις τους, δυνάμει του άρθρου 21 παράγραφος 1, στοιχείο α) της έκτης οδηγίας του Συμβουλίου, έτσι ώστε να καταβάλουν στις αρχές το φόρο που είχαν επιβάλει για τις παραδόσεις τους. Η επιβολή είσπραξης του φόρου στον εν λόγω τομέα είναι ιδιαίτερα δυσχερής, δεδομένων των επιπλοκών ως προς τον προσδιορισμό και την εποπτεία των δραστηριοτήτων των εμπόρων που δεν συμμορφώνονται.

4. Η απόφαση 1998/161/ΕΚ [2] του Συμβουλίου επέτρεψε στο Βασίλειο των Κάτω Χωρών να εφαρμόσει μέτρο παρέκκλισης από τα άρθρα 2 και 28α(1) της έκτης οδηγίας του Συμβουλίου. Η ισχύς της απόφασης αυτής, (31 Δεκεμβρίου 1999) παρατάθηκε μέχρι τις 31 Δεκεμβρίου 2003 με την απόφαση 2000/435/ΕΚ [3] του Συμβουλίου. Συγκεκριμένα, με την απόφαση1998/161/ΕΚ επιτρέπεται στις Κάτω Χώρες να θεσπίσουν:

[2] ΕΕ L 53 της 24.2.1998, σ. 19.

[3] ΕΕ L 172 της 12.7.2000, σ. 24.

- απαλλαγή για ενδοκοινοτικές αποκτήσεις και παραδόσεις μεταχειρισμένων υλικών και απορριμμάτων επιχειρήσεων με ετήσιο κύκλο εργασιών μικρότερο από 2,5 εκατομμύρια NGL. Για τον υπολογισμό του εν λόγω ορίου, μπορεί να μην λαμβάνεται υπόψη ο κύκλος εργασιών όσον αφορά τα μη σιδηρούχα μέταλλα,

- απαλλαγή για ενδοκοινοτικές αποκτήσεις και παραδόσεις μη σιδηρούχων μετάλλων.

5. Σύμφωνα με το άρθρο 4 της απόφασης, οι υποκείμενοι στο φόρο των οποίων οι συναλλαγές εμπίπτουν στο πεδίο εφαρμογής των απαλλαγών που προβλέπονται από τα άρθρα 2 και 3, δύνανται να μην εφαρμόσουν τα ειδικά μέτρα που προβλέπονται από την παρούσα απόφαση.

6. Με επιστολή που πρωτοκολλήθηκε στη Γενική Γραμματεία στις 26 Νοεμβρίου 2003, το Βασίλειο των Κάτω Χωρών ζήτησε την άδεια να παρατείνει την εφαρμογή του εν λόγω μέτρου.

7. Στην ανακοίνωσή της της 7ης Ιουνίου 2000 προς το Συμβούλιο και το Ευρωπαϊκό Κοινοβούλιο, σχετικά με τη στρατηγική που αποβλέπει στη βελτίωση της λειτουργίας του συστήματος ΦΠΑ στο πλαίσιο της εσωτερικής αγοράς [4], η Επιτροπή ανέλαβε να αντιμετωπίσει ορθολογικά το μεγάλο αριθμό παρεκκλίσεων που ισχύουν επί του παρόντος. Εντούτοις, σε ορισμένες περιπτώσεις, ο εξορθολογισμός αυτός θα μπορούσε να συνίσταται και στην επέκταση σε όλα τα κράτη μέλη, ορισμένων ιδιαίτερα αποτελεσματικών παρεκκλίσεων. Στην ανακοίνωση της Επιτροπής της 20ης Οκτωβρίου 2003 [5] επαναλαμβάνεται η εν λόγω συμβιβαστική λύση. Η εν λόγω επέκταση θα απαιτούσε την τροποποίηση της έκτης οδηγίας για το ΦΠΑ. Η Επιτροπή προτίθεται να προτείνει την τροποποίηση αυτή.

[4] COM(2000)348 τελικό.

[5] COM(2003)614 τελικό.

8. Από τις πρόσφατες επαφές που είχε η Επιτροπή με ορισμένες εθνικές διοικήσεις και εκπροσώπους του τομέα, προκύπτει ότι είναι, ενδεχομένως, απαραίτητη η εφαρμογή ειδικών κανόνων προσαρμοσμένων στον τομέα αυτό, έτσι ώστε να διασφαλιστεί η δικαιότερη φορολόγηση των ενδιαφερομένων εμπόρων σε όλη την Κοινότητα.

9. Η προτεινόμενη παρέκκλιση δεν έχει αρνητικές επιπτώσεις για τους προερχόμενους από τον ΦΠΑ ίδιους πόρους των Ευρωπαϊκών Κοινοτήτων, δεδομένου ότι απαλλάσσει τις παραδόσεις προϊόντων, των οποίων οι παραλήπτες δεν είναι τελικοί καταναλωτές. Για τον ίδιο λόγο, η παρέκκλιση δεν επηρεάζει το ύψος του ΦΠΑ που επιβάλλεται στο τελικό στάδιο.

10. Η Επιτροπή αποδέχεται ότι, εν αναμονή μονιμότερων τροποποιήσεων, με την παρέκκλιση αυτή επιτυγχάνεται η σημαντική καταπολέμηση της καταχρηστικής εφαρμογής των κανόνων του καθεστώτος ΦΠΑ. Αναγνωρίζει επίσης το γεγονός ότι δεν έχει μεταβληθεί η κατάσταση στις Κάτω Χώρες σχετικά με το συγκεκριμένο τομέα που αιτιολογεί την εφαρμογή ειδικών μέτρων. Λαμβανομένου υπόψη του συνεχιζόμενου έργου για τον εξορθολογισμό των παρεκκλίσεων του άρθρου 27, η Επιτροπή κρίνει ότι το αίτημα των Κάτω Χωρών για την επέκταση της εξουσιοδότησης που αναφέρεται στην απόφαση 1998/161/ΕΚ πρέπει να ικανοποιηθεί μέχρι την ημερομηνία έναρξης ισχύος ενός ειδικού καθεστώτος εφαρμογής του ΦΠΑ στον τομέα των ανακυκλώσιμων απορριμμάτων και το αργότερο μέχρι την 31η Δεκεμβρίου. 2005.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση της απόφασης 1998/161/ΕΚ του Συμβουλίου με την οποία εξουσιοδοτείται το Βασίλειο των Κάτω Χωρών να εφαρμόσει μέτρα παρέκκλισης από τα άρθρα 2 και 28α παράγραφος (1) της έκτης οδηγίας του Συμβουλίου (77/388/ΕΟΚ), της 17ης Μαΐου 1977, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας,

την έκτη οδηγία (77/388/ΕΟΚ) του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση, [6] και ιδίως το άρθρο 27,

[6] ΕΕ L 145 της 13.6.1977, σ. 1. Οδηγία που τροποποιήθηκε τελευταία από την οδηγία 2004/7/EΚ (ΕΕ L 27 της 30.1.2004, σ. 44).

την πρόταση της Επιτροπής, [7]

[7] ΕΕ C [...]της [...],σ. [...]

Εκτιμώντας τα εξής:

(1) Σύμφωνα με το άρθρο 27 παράγραφος 1 της έκτης οδηγίας ΦΠΑ, το Συμβούλιο δύναται, προτάσει της Επιτροπής, να επιτρέπει, ομοφώνως, σε κάθε κράτος μέλος τη θέσπιση ή την παράταση ειδικών μέτρων, κατά παρέκκλιση από την εν λόγω οδηγία, με σκοπό την απλοποίηση της εισπράξεως του φόρου ή την αποτροπή ορισμένων περιπτώσεων φοροδιαφυγής ή φοροαποφυγής.

(2) Με επιστολή, που πρωτοκολλήθηκε στη Γενική Γραμματεία της Επιτροπής στις 26 Νοεμβρίου 2003, η κυβέρνηση των Κάτω Χωρών ζήτησε να παραταθεί η εφαρμογή της απόφασης 1998/161/ΕΚ [8] με την οποία εξουσιοδοτείται να εφαρμόσει ειδικά μέτρα φορολόγησης στον τομέα των ανακυκλώσιμων απορριμμάτων.

[8] ΕΕ L 53 της 24.2.1998, σ. 19.

(3) Τα λοιπά κράτη μέλη ενημερώθηκαν σχετικά με το αίτημα των Κάτω Χωρών στις 14 Ιανουαρίου 2004.

(4) Η απόφαση1998/161/ΕΚ όπως τροποποιήθηκε από την απόφαση 2000/435/ΕΚ [9], επιτρέπει στο Βασίλειο των Κάτω Χωρών να εφαρμόσει, μέχρι τις 31 Δεκεμβρίου 2003 τα ακόλουθα μέτρα:

[9] ΕΕ L 172 της 12.7.2000, σ. 24.

- απαλλαγή για ενδοκοινοτικές αποκτήσεις και παραδόσεις μεταχειρισμένων υλικών και απορριμμάτων επιχειρήσεων με ετήσιο κύκλο εργασιών μικρότερο από 2,5 εκατομμύρια NGL. Για τον υπολογισμό του εν λόγω ορίου, μπορεί να μην λαμβάνεται υπόψη ο κύκλος εργασιών όσον αφορά τα μη σιδηρούχα μέταλλα,

- απαλλαγή για ενδοκοινοτικές αποκτήσεις και παραδόσεις μη σιδηρούχων μετάλλων.

(5) Οι υποκείμενοι στο φόρο, που εκτελούν συναλλαγές που απαλλάσσονται του φόρου δυνάμει των άρθρων 2 και 3 της απόφασης 1998/161/ΕΚ, δύνανται να μην εφαρμόζουν για τις παραδόσεις και ενδοκοινοτικές αποκτήσεις μεταχειρισμένων υλικών και απορριμμάτων τα ειδικά μέτρα που προβλέπονται από την παρούσα απόφαση.

(6) Το μέτρο για την εφαρμογή παρέκκλισης απαιτείτο λόγω της δυσκολίας να αντιμετωπιστεί η απάτη στον τομέα αυτό, όπου ορισμένοι φορείς, κυρίως μικροί μεταπωλητές, δεν συμμορφώνονταν με τις υποχρεώσεις τους δυνάμει του άρθρου 21, παράγραφος 1, στοιχείο α) της έκτης οδηγίας του Συμβουλίου, έτσι ώστε να καταβάλλουν στις αρχές το φόρο που είχαν επιβάλει για τις παραδόσεις τους. Η επιβολή είσπραξης του φόρου στον εν λόγω τομέα είναι ιδιαίτερα δυσχερής, δεδομένων των επιπλοκών ως προς τον προσδιορισμό και την εποπτεία των δραστηριοτήτων των επιχειρήσεων που δεν συμμορφώνονται. Κατά συνέπεια, οι ρυθμίσεις αυτές αποτελούν αποτελεσματικό μέτρο πρόληψης της απάτης.

(7) Στις 7 Ιουνίου 2000, η Επιτροπή δημοσίευσε έγγραφο στρατηγικής για τη βραχυπρόθεσμη βελτίωση της λειτουργίας του συστήματος ΦΠΑ, στο οποίο δεσμευόταν να αντιμετωπίσει ορθολογικά το μεγάλο αριθμό παρεκκλίσεων που ισχύουν επί του παρόντος. Εντούτοις, σε ορισμένες περιπτώσεις, ο εξορθολογισμός αυτός θα μπορούσε να συνίσταται στην επέκταση σε όλα τα κράτη μέλη ορισμένων ιδιαίτερα αποτελεσματικών παρεκκλίσεων. Στην ανακοίνωση της Επιτροπής της 20ης Οκτωβρίου 2003 επαναλαμβάνεται η εν λόγω συμβιβαστική λύση.

(8) Εγκρίνεται για το Βασίλειο των Κάτω Χωρών παράταση της υφιστάμενης παρέκκλισης μέχρι την ημερομηνία έναρξης ισχύος του ειδικού καθεστώτος για την εφαρμογή του ΦΠΑ στον τομέα των ανακυκλώσιμων απορριμμάτων και το αργότερο μέχρι την 31η Δεκεμβρίου 2005.

(9) Η παρέκκλιση δεν έχει αρνητικές επιπτώσεις για τους προερχόμενους από το ΦΠΑ ίδιους πόρους των Ευρωπαϊκών Κοινοτήτων, ούτε επηρεάζει το ύψος του ΦΠΑ που επιβάλλεται στο τελικό στάδιο.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο άρθρο 1 της απόφασης 1998/161/ΕΚ όπως τροποποιείται από την απόφαση 2000/435/ΕΚ, η ημερομηνία 31 Δεκεμβρίου 2003 αντικαθίσταται από την ακόλουθη διατύπωση: "μέχρι την ημερομηνία έναρξης ισχύος ειδικού καθεστώτος για την εφαρμογή του ΦΠΑ στον τομέα των ανακυκλώσιμων απορριμμάτων, με τροποποίηση της οδηγίας 77/388/ΕΟΚ και το αργότερο μέχρι την 31η Δεκεμβρίου 2005".

Άρθρο 2

Η παρούσα απόφαση απευθύνεται στο Βασίλειο των Κάτω Χωρών.

Βρυξέλλες,

Για το Συμβούλιο

Ο Πρόεδρος